Page:Ludus Coventriae (1841).djvu/272



Jhesus. ffrendys, beholde the tyme of mercy,  The whiche is come now withowt dowth; Mannys sowle in blys now xal edyfy,   And the prynce of the werd is cast owth. Go to ȝon castel that standyth ȝow ageyn,  Sum of myn dyscyplis go forthe ȝe to; There xul ȝe ffyndyn bestys tweyn,   An asse tyed and here fole also. Unlosne that asse, and brynge it to me pleyn;  Iff any man aske why that ȝe do so, Sey that I have nede to this best serteyn,   And he xal not lett ȝow ȝour weys for to go:             That best brynge ȝe to me. Primus Apostolus. Holy prophete, we gon oure way, We wyl not ȝoure wourd delay, Also sone as that we may,            We xal it brynge to the. Here thei ffecche the asse with the ffole, and the burgeys seyth,

Burgensis. Herke ȝe, men, who ȝaff ȝow leve, Thus this best ffor to take away?